b'\n_START_ARTICLE_\nLech Wa\xc5\x82\xc4\x99sa\n_START_SECTION_\nBakgrunn, familie\n_START_PARAGRAPH_\nLech Wa\xc5\x82\xc4\x99sa stammer fra landsbyen Puleku. Han er fra en fattig familie, og fikk en tradisjonell katolsk polsk oppdragelse. Han gikk p\xc3\xa5 grunnskole og elektroteknisk yrkesskole, og ble ansett som gjennomsnittlig begavet. Mellom 1961 og 1965 fors\xc3\xb8kte han seg som bilmekaniker. Etter at begge foreldrene d\xc3\xb8de, flyttet han i 1967 til Gda\xc5\x84sk og jobbet der som elektriker ved Leninverftet i byen. I 1968 giftet han seg med Miros\xc5\x82awa Danuta Go\xc5\x82o\xc5\x9b. Paret fikk \xc3\xa5tte barn; tre jenter og fem gutter.\n_START_SECTION_\nFagforeningsaktivist\n_START_PARAGRAPH_\nI 1970 var Lech Wa\xc5\x82\xc4\x99sa medlem av den illegale streikekomiteen ved Leninverftet. Etter at streiken var blitt blodig sl\xc3\xa5tt ned av politiet \xe2\x80\x93 over 80 arbeidere ble drept av dem \xe2\x80\x93 ble han arrestert og d\xc3\xb8mt til ett \xc3\xa5rs fengsel for \xc2\xabantisosial opptreden\xc2\xbb. I 1976 mistet Wa\xc5\x82\xc4\x99sa arbeidet fordi han hadde samlet inn underskrifter til et b\xc3\xb8nneskriv om opprettelsen av et minnesmerke for de drepte arbeiderne. Han havnet p\xc3\xa5 en uformell svarteliste og klarte etterp\xc3\xa5 ikke \xc3\xa5 finne nytt arbeid noen steder, og m\xc3\xa5tte leve av hjelp fra sine venner. Det var forholdsvis harde levek\xc3\xa5r for familien hans fordi han hadde kone og da sju barn \xc3\xa5 fors\xc3\xb8rge._NEWLINE_I 1978 organiserte han sammen med Andrzej Gwiazda og Aleksander Hall den illegale undergrunnsforeningen Wolne Zwi\xc4\x85zki Zawodowe Wybrze\xc5\xbca (Pommerns frie fagforening). I 1979 ble han gjentatte ganger arrestert for engasjement i en \xc2\xabantistatlig organisasjon\xc2\xbb, men han ble frifunnet i retten. Tidlig i 1980 ble han l\xc3\xb8slatt, og fikk lov til \xc3\xa5 g\xc3\xa5 tilbake til sitt tidligere arbeid ved Leninverftet._NEWLINE_Etter at streik br\xc3\xb8t ut ved Leninverftet og arbeiderne okkuperte verftsomr\xc3\xa5det, klatret Wa\xc5\x82\xc4\x99sa etter eget utsagn den 14. august 1980 over verftsmuren og ble streikens leder. Over hele Polen fulgte arbeidere spontant eksemplet fra Gda\xc5\x84sk og la ut av solidaritet ned arbeidet p\xc3\xa5 sine egne arbeidsplasser. Lech Wa\xc5\x82\xc4\x99sa fremforkjempet etter noen dager en avtale med verftet og erkl\xc3\xa6rte streiken for avsluttet. Men Anna Walentynowicz stoppet de arbeiderne som begynte \xc3\xa5 forlate verftsomr\xc3\xa5det og overbeviste dem om \xc3\xa5 danne en streikekoordinasjonskomite (polsk: Mi\xc4\x99dzyzak\xc5\x82adowy Komitet Strajkowy) som skulle anf\xc3\xb8re og st\xc3\xb8tte generalstreikene over hele landet._NEWLINE_I september samme \xc3\xa5r undertegnet den kommunistiske regjeringen en avtale med streikekoordinasjonskomiteen som legaliserte frie fagforeninger. Streikekoordinasjonskomiteen legaliserte seg som Den nasjonale koordinasjonskomite for den frie fagforening Solidaritet (polsk: Solidarno\xc5\x9b\xc4\x87). Wa\xc5\x82\xc4\x99sa ble valgt til formann. Solidaritet fikk etterhvert 10\xc2\xa0millioner medlemmer._NEWLINE_Wa\xc5\x82\xc4\x99sa forble i dette vervet til desember 1981, da statsminister Wojciech Jaruzelski utropte krigstilstand i Polen. Wa\xc5\x82\xc4\x99sa ble frem til 14. november 1982 internert i det s\xc3\xb8r\xc3\xb8stlige Polen, n\xc3\xa6r grensen til Sovjetunionen. Det amerikanske nyhetsmagasinet Time k\xc3\xa5ret ham til \xc2\xab\xc3\x85rets mann\xc2\xbb. Den svenske avisen Dagens Nyheter og den danske Politiken tildelte ham en frihetspris p\xc3\xa5 50\xc2\xa0000 svenske kroner i 1982 for Wa\xc5\x82\xc4\x99sas kamp for rettferdighet, frihet og sannhet._NEWLINE_I 1983 bad han om \xc3\xa5 f\xc3\xa5 vende tilbake til Leninverftet som elektriker. Selv om han offisielt skulle behandles som en helt vanlig arbeider, var han i husarrest frem til 1987._NEWLINE_F\xc3\xb8r Lech Wa\xc5\x82\xc4\x99sa fikk Nobelprisen, ble han i juli 1983 tildelt den tyske menneskerettighetsprisen Shalom-Preis._NEWLINE_I 1983 fikk han Nobels fredspris, men kona m\xc3\xa5tte hente prisen fordi han var redd for at myndighetene ville stenge ham ute fra landet dersom han reiste ut. Nobelprisen ble av mange sett p\xc3\xa5 som en anerkjennelse av det polske folks ikke-voldelige kamp mot kommunistregimet. Prispengene gav Wa\xc5\x82\xc4\x99sa til utvikling av Polens jordbruk, og medaljen gav han til Polens nasjonalhelligdom, Jasna G\xc3\xb3ra-klosteret._NEWLINE_Fra 1987 til 1990 organiserte Wa\xc5\x82\xc4\x99sa den halvlegale provisoriske eksekutivkomite for fagforeningen Solidarno\xc5\x9b\xc4\x87. I  1988 organiserte han nok en okkupasjonsstreik ved skipsverftet i Gda\xc5\x84sk, og krevde at fagforeningen ble fullt ut legalisert. I bedrifter over hele Polen ble eksempelet fra Gda\xc5\x84sk fulgt; landet ble plaget av en rekke streikeb\xc3\xb8lger. P\xc3\xa5 fjernsynet diskuterte Wa\xc5\x82\xc4\x99sa p\xc3\xa5 direkten med lederen for det statlige fagforeningsforbundet  OPZZ, Miodowicz, og seiret med sitt hum\xc3\xb8r og sin slagferdighet._NEWLINE_Etter \xc3\xa5tti dager og mange samtaler mellom innenriksminister general Kiszczak og Wa\xc5\x82\xc4\x99sa gikk regjeringen med p\xc3\xa5 en rundebordssamtale. Den begynte den 6. februar 1989 i Warszawa. Wa\xc5\x82\xc4\x99sa fungerte som talsmann for ikke-regjeringssiden. Under samtalene undertegnet regjeringen en avtale om gjenopprettelsen av fagforeningen  Solidarno\xc5\x9b\xc4\x87 og om forberedelsen av \xc2\xabhalvfrie\xc2\xbb valg til det polske parlament.\n_START_SECTION_\nPartipolitiker\n_START_PARAGRAPH_\nI 1989 organiserte og ledet Wa\xc5\x82\xc4\x99sa Borgerkomiteen for lederen av fagforeningen Solidarno\xc5\x9b\xc4\x87. Formelt dreide det seg om et r\xc3\xa5dgivningsorgan, men i virkeligheten var den et slags politisk parti. Det vant parlamentsvalget det samme \xc3\xa5r. Opposisjonen vant med 99\xc2\xa0% av alle avlagte stemmer 160 av de 161 taburettene som stod til r\xc3\xa5dighet i  Sejmen. If\xc3\xb8lge rundebordsavtalen var dette det delegattall som skulle bestemmes ved de direkte valg; 65\xc2\xa0% av det totale antallet plasser skulle fremdeles automatisk tilfalle Det polske kommunistparti og deres allierte. Slik bet\xc3\xb8d den knusende valgseieren likevel kun 35\xc2\xa0% av parlamentstaburettene. Denne vektingen bortfalt ved det neste og helt fri valget, som fulgte i 1991._NEWLINE_I det nydannede Senatet, der det ikke var innf\xc3\xb8rt en slik valgordning, oppn\xc3\xa5dde opposisjonen allerede i 1989 hele 99 av de i alt 100 senatstaburettene._NEWLINE_Wa\xc5\x82\xc4\x99sa inntok n\xc3\xa5 en n\xc3\xb8kkelrolle i polsk politikk. Mot slutten av 1989 fikk han overbevist alle de polske blokkpartier om \xc3\xa5 danne en ikke-kommunistisk koalisjonsregjering. Det ble den f\xc3\xb8rste ikke-kommunistiske regjering i \xc3\x98stblokken. Til det polske kommunistpartis store overraskelse valgte parlamentet Tadeusz Mazowiecki til statsminister. Selv om Polen formelt forble et kommunistisk land, begynte dets \xc3\xb8konomi \xc3\xa5 bli omgestaltet til et fritt markedssystem.\n_START_SECTION_\nPresident\n_START_PARAGRAPH_\nDen 9. desember 1990 ble Lech Wa\xc5\x82\xc4\x99sa valgt til Polens president for en periode p\xc3\xa5 fem \xc3\xa5r. Den geopolitiske situasjon var n\xc3\xa5 helt endret, og Sovjetunionen gikk i oppl\xc3\xb8sning._NEWLINE_I presidentskapsperioden utl\xc3\xb8ste han det som ble stadige utskiftninger p\xc3\xa5 politikkens toppniv\xc3\xa5, med nye regjeringer s\xc3\xa5 \xc3\xa5 si hvert \xc3\xa5r. Hans ledelsesstil ble kritisert av s\xc3\xa5 \xc3\xa5 si alle partier. Mot slutten av 1995 hadde han tapt den oppslutning han til \xc3\xa5 begynne med hadde nytt i befolkningen._NEWLINE_Det var likevel s\xc3\xa6rlig i hans presidentperiode at Polen forvandlet seg fra et sosialistisk system til et markedsorientert._NEWLINE_Wa\xc5\x82\xc4\x99sa ble etterfulgt av Aleksander Kwa\xc5\x9bniewski i neste valg._NEWLINE_Wa\xc5\x82\xc4\x99sa ble i 1995  tildelt storkors av St. Olavs Orden.'